Ziyəddin Sadıqov

Ziyəddin Əjdər oğlu Sadıqov — Azərbaycan kimyaçı alimi, kimya elmləri doktoru.

 Həyatı 
Ziyəddin Sadıqov 22 dekabr 1934-cü ildə Qarayazının Qaratəhlə kəndində qulluqçu ailəsində anadan olmuşdur. 1954-cü ildə Qarayazının Qaratəhlə kənd orta məktəbini qızıl medalla, 1959-cu ildə Azərbaycan Dövlət Universitetinin kimya fakültəsini fərqlənmə diplomu ilə bitirmişdir. 1959–1962-ci illərdə BDU-nun kimya fakültəsinin aspiranturasında oxumuşdur. Aspiranturanı bitirdikdən sonra BDU-nun üzvi kimya kafedrasında assistent, baş müəllim vəzifələrində işləmişdir. 1965-ci ildən "Yüksək molekullu birləşmələr kimyası" kafedrasının dosenti olmuş, 1965–1983-cü illərdə isə həmin kafedraya rəhbərlik etmişdir.

1963-cü ildə namizədlik, 1980-ci ildə isə Moskva şəhərində doktorluq dissertasiyasını müdafiə etmişdir.

Ziyəddin Sadıqovun elmi-tədqiqat işləri əsasən stirol və onun bəzi törəmələrinin izobutilen ilə birgə sopolimerləşmə reaksiyasına, alınmış məhsulların özlülük aşqarı kimi tədqiqinə və alınmış sopolimerlərin destruksiyasının qanunauyğunluqlarına həsr edilmişdir. Onun elmi-pedaqoji fəaliyyəti 60 məqalədə, o cümlədən 3 müəlliflik şəhadətnaməsində əks olunmuşdur. Onun rəhbərliyi ilə 6 elmlər namizədi hazırlanmışdır.

O dəfərlərlə beynəlxalq və ümumittifaq elmi konfrans və simpoziumlarında iştirak etmişdir.

Ziyəddin Sadıqov ADU-nun "Elmi əsərləri" jurnalının kimya seriyasının redaktor müavini olmuşdur.

Onun əməyi "Qırmızı Əmək Bayrağı", "Şərəf Nişanı" ordenləri və "Əməkdə fərqlənməyə görə" medalı ilə təltif edilmişdir.

Ziyəddin Sadıqov 1983-cü il yanvarın 9-da vəfat etmişdir.

 İstinadlar 

Kateqoriya:Azərbaycan alimləri